MTC คาดผลงาน H2/61 ดีกว่า H1/61แนะ”ซื้อ”เป้าหมาย 50 บ.
MTC คาดผลการดำเนินงาน H2/61 ดีกว่า H1/61แนะ"ซื้อ"เป้าหมาย 50 บ.
13 ก.ย. 2561

บล.ไอร่า ระบุในบทวิเคราะห์วันนี้(13ก.ย.61) ว่า บริษัท เมืองไทย แคปปิตอล จำกัด (มหาชน) หรือ MTC หลังผลประกอบการ 1H/61 ของ MTC มีกำไรสุทธิ จำนวน 1,746 ล้านบาท คิดเป็น 48% ของประมาณการกำไรสุทธิทั้งปี ขณะที่แนวโน้ม 2H/61 ผลประกอบการดีกว่า 1H/61 จากสาขาที่เปิดใหม่ในช่วง 1H/61 จำนวน 465 สาขา คิดเป็น 16% ของทั้งหมด 2,889 สาขา จะเริ่มรับรู้ได้เต็มไตรมาส และเข้าสู่ช่วง High Season ของสินเชื่อ เนื่องจากเป็นช่วงเทศกาลปีใหม่และเด็กนักเรียนเปิดเทอม ทำให้ความต้องการสินเชื่อมีแนวโน้มสูงขึ้น
MTC อยู่ระหว่างปรับเปลี่ยนรูปแบบการทำสัญญาเพื่อลดปัญหาที่จะเกิดในอนาคต จากก่อนหน้ากลุ่มพิทักษ์สิทธิลูกหนี้ฟ้องร้อง MTC คิดดอกเบี้ยเกินกว่ากฎหมายกำหนดที่ 15% ต่อปี ต่อศาลแพ่งแบบกลุ่ม ปัจจุบันอยู่ระหว่างไต่สวนร้อง ว่าจะรับคำร้องให้ดำเนินคดีแบบกลุ่มหรือไม่? คาดทราบผลพ.ย.’61 โดย MTC แยกออกเป็น 2 สัญญา คือ (1) สัญญาเงินกู้ คิดดอกเบี้ยได้ไม่เกิน 15% ต่อปี และ (2) นาโนไฟแนนซ์ คิดดอกเบี้ยได้ไม่เกิน 36%ต่อปี ทำให้ยังคงรักษาระดับ Yield ได้ที่ 23%
ทางด้าน พรบ.การกำกับดูแลผู้ให้บริการทางการเงิน คาดช่วยให้ธุรกิจของ MTC ชัดเจนยิ่งขึ้น (ไม่ต้องกังวลกับ พรบ.ห้ามเรียกดอกเบี้ยเกินกำหนดและพรบ.แพ่งและพาณิชย์) ซึ่งอยู่ระหว่างเสนอ ครม.เห็นชอบ คาดบังคับใช้ปีหน้า ถ้าหากพรบ.ดังกล่าวบังคับใช้ คาดช่วยลดความเสี่ยงจากประเด็นที่ลูกค้าฟ้องร้อง ยังคงคำแนะนำ “ซื้อ” ราคาเป้าหมายปี ’61 เท่ากับ 50.00 บาท